FÆLLES HOLDNING (EF) Nr. 45/2002

fastlagt af Rådet den 3. juni 2002

med henblik på vedtagelse af Europa-Parlamentets og Rådets direktiv 2002/.../EF af ... om treogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)

(2002/C 197 E/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Ifølge traktatens artikel 14 skal der oprettes et område uden indre grænser med fri bevægelighed for varer, personer, tjenesteydelser og kapital.

(2) Europa-Parlamentet og Rådet vedtog den 29. marts 1996 afgørelse nr. 646/96/EF om en handlingsplan for kræftbekæmpelse som led i indsatsen inden for folkesundhed (1996-2000)(4).

(3) For at opnå en bedre sundhedsbeskyttelse og forbrugersikkerhed bør stoffer, der er klassificeret som kræftfremkaldende, mutagene eller reproduktionstoksiske, og præparater med indhold heraf ikke markedsføres til privat brug.

(4) I Europa-Parlamentets og Rådets direktiv 94/60/EF af 20. december 1994 om fjortende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(5) indførtes der i form af et tillæg til punkt 29, 30 og 31 i bilag I til direktiv 76/769/EØF(6) en liste over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2. Sådanne stoffer og præparater med indhold heraf må ikke markedsføres til privat brug.

(5) Ifølge direktiv 94/60/EF skal Kommissionen senest seks måneder efter offentliggørelsen af en tilpasning til den tekniske udvikling af bilag I til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(7) forelægge Europa-Parlamentet og Rådet et forslag til ajourføring af denne liste for så vidt angår stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2.

(6) Kommissionens direktiv 98/98/EF af 15. december 1998 om femogtyvende tilpasning til den tekniske udvikling af direktiv 67/548/EØF(8), navnlig bilag I, indeholder 20 stoffer, der for nylig er klassificeret som kræftfremkaldende, mutagene eller reproduktionstoksiske i kategori 1 eller 2, og Kommissionens direktiv 2000/32/EF af 19. maj 2000 om seksogtyvende tilpasning til den tekniske udvikling af direktiv 67/548/EØF(9), navnlig bilag I, indeholder to stoffer, der for nylig er klassificeret som kræftfremkaldende, mutagene eller reproduktionstoksiske i kategori 1 eller 2. Disse stoffer bør tilføjes til punkt 29, 30 og 31 i tillægget til bilag I til direktiv 76/769/EØF.

(7) Der er taget hensyn til risici og fordele ved de for nylig klassificerede stoffer.

(8) Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(10) og i særdirektiverne vedtaget på grundlag heraf, navnlig direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer(11) -

UDSTEDT FØLGENDE DIREKTIV:

Artikel 1

De stoffer, der er opført i bilaget, tilføjes til de stoffer, der er opført i tillægget til punkt 29, 30 og 31 i bilag I til direktiv 76/769/EØF.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(12). De underretter straks Kommissionen herom.

Medlemsstaterne anvender disse love og administrative bestemmelser fra den ...(13).

2. Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 213 E af 31.7.2001, s. 263.

(2) EFT C 311 af 7.11.2001, s. 7.

(3) Europa-Parlamentets udtalelse af 5. februar 2002 (endnu ikke offentliggjort i EFT), Rådets fælles holdning af 4. juni 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 95 af 16.4.1996, s. 9. Senest ændret ved afgørelse nr. 521/2001/EF (EFT L 79 af 17.3.2001, s. 1).

(5) EFT L 365 af 31.12.1994, s. 1.

(6) EFT L 262 af 27.9.1976, s. 201. Senest ændret ved Kommissionens direktiv 2001/91/EF (EFT L 286 af 30.10.2001, s. 27).

(7) EFT 196 af 16.8.1967, s. 1. Senest ændret ved Kommissionens direktiv 2001/59/EF (EFT L 225 af 21.8.2001, s. 1).

(8) EFT L 355 af 30.12.1998, s. 1. Senest ændret ved Kommissionens afgørelse 2000/368/EF (EFT L 136 af 8.6.2000, s. 108).

(9) EFT L 136 af 8.6.2000, s. 1.

(10) EFT L 183 af 29.6.1989, s. 1.

(11) EFT L 196 af 26.7.1990, s. 1. Senest ændret ved direktiv 1999/38/EF (EFT L 138 af 1.6.1999, s. 66).

(12) 12 måneder efter dette direktivs ikrafttræden.

(13) 18 måneder efter dette direktivs ikrafttræden.

BILAG

Punkt 29 - Kræftfremkaldende: kategori 2

>TABELPOSITION>

Punkt 30 - Mutagene: kategori 2

>TABELPOSITION>

Punkt 31 - Reproduktionstoksiske: kategori 2

>TABELPOSITION>

RÅDETS BEGRUNDELSE

I. INDLEDNING

1. Kommissionen forelagde den 14. maj 2001 et forslag til Europa-Parlamentets og Rådets direktiv om 23. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske - CMR)(1).

Forslaget er baseret på traktatens artikel 95.

2. Europa-Parlamentet vedtog sin førstebehandlingsudtalelse den 5. februar 2002(2).

3. Det Økonomiske og Sociale Udvalg afgav udtalelse den 12. september 2001(3).

4. Rådet vedtog den 3. juni 2002 sin fælles holdning i overensstemmelse med traktatens artikel 251.

II. FORMÅL

Formålet med Kommissionens forslag er at tilføje en liste over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, i bilag I til direktiv 76/769/EØF. Ifølge forslaget må disse stoffer ikke anvendes i stoffer og præparater, der markedsføres til privat brug.

III. ANALYSE AF DEN FÆLLES HOLDNING

1. Rådet har behandlet forslaget siden midten af 2001. Rådets fælles holdning er identisk med Kommissionens forslag.

2. Europa-Parlamentet vedtog den 5. februar 2002 to ændringer, hvori det foreslås at udvide begrænsningerne til også at omfatte produkter og at anmode Kommissionen om at forelægge forslag med henblik herpå inden den 30. juni 2002.

3. Rådet deler generelt Europa-Parlamentets bekymringer med hensyn til CMR-stoffer i produkter. Men Rådet kan ikke tilslutte sig en udvidelse af direktivets anvendelsesområde, således som foreslået af Europa-Parlamentet, hvis den ikke er baseret på en videnskabelig vurdering eller en risikovurdering. Ifølge de eksisterende lovgivningsmæssige rammer er det medlemsstaterne og Kommissionen, der på grundlag af en risikovurdering skal afgøre, om stoffer og præparater samt produkter med indhold heraf udgør en risiko for folkesundheden eller miljøet. I denne forbindelse bør det erindres, at der findes et meget stort antal CMR-stoffer, og at disse er indeholdt i uendeligt mange produkter. En produktbaseret tilgang til CMR-stoffer inden for de eksisterende lovgivningsmæssige rammer ville således være umulig at anvende i praksis.

Endvidere mener Rådet, at de foreslåede begrænsninger i forbindelse med visse CMR-stoffer og præparater med indhold heraf indeholder tilstrækkelige foranstaltninger til begrænsning af anvendelsen af disse CMR-stoffer, og at disse foranstaltninger bør vedtages straks. Rådet kan derfor ikke støtte Parlamentets to ændringer og har forkastet dem.

IV. KONKLUSION

Rådet mener, at de foranstaltninger, der er fastlagt i den fælles holdning, udgør en velafbalanceret løsning, der er baseret på Fællesskabets risikovurderingsprocedure, hvorved der sikres et højt niveau med hensyn til sundhed og forbrugerbeskyttelse.

Endvidere henviser Rådet til sine konklusioner om en strategi for en ny kemikaliepolitik, der blev vedtaget på samlingen den 7.-8. juni 2001, navnlig punkt 9 og 19, og hvori det:

- "på ny bekræfter sin vilje til at udvikle en ny kemikaliepolitik og et nyt EF-system til håndtering af kemikalier (stoffer og præparater), og det skal i den forbindelse drøftes, hvordan spørgsmålet om kemikalier i produkter skal behandles i lovgivningen",

og

- "erkender, at det er nødvendigt at pålægge industrien, herunder downstreambrugere i industrien, ansvaret for at formidle viden om kemiske stoffer og for at vurdere og styre den risiko, der er forbundet med deres anvendelse, således at myndighederne kan fokusere på kemikalier med den højeste prioritet".

Det er Rådets opfattelse, at de påtænkte foranstaltninger i den nye kemikaliepolitik vil gøre risikostyring med hensyn til farlige stoffer, herunder CMR-stoffer, i produkter betydeligt mere effektiv.

(1) EFT C 213 E af 31.7.2001, s. 263.

(2) Endnu ikke offentliggjort i EFT.

(3) EFT C 311 af 7.11.2001, s. 7.